Наредба № Н-.../….2024 г.

за изменение и допълнение на Наредба № Н-12 от 12 април 2010 г. за условията и реда за изплащане на възнагражденията и обезщетенията на военнослужещите
(обн. ДВ бр. 32 от 2010 г., изм. ДВ бр.81 от 2011 г., изм. и доп. ДВ бр. 101 от 2012 г., доп. ДВ бр. 66 от 2018 г., изм. ДВ бр. 8 от 2019 г., изм. ДВ бр.36, 81 и 100 от 2021 г.)
§ 1. Чл. 2 се изменя така:
„Чл.2. Възнагражденията и обезщетенията се изплащат лично на военнослужещите, като се  превеждат по банкови сметки, посочени от тях. Информация за начислените възнаграждения и направените удръжки им се предоставя по електронен път чрез използваните в Министерството на отбраната, структурите на пряко подчинение на министъра на отбраната  и Българската армия информационни услуги.“.

§ 2. В чл. 4 се правят следните изменения и допълнения:

1. В ал. 1 след думите „работни дни“ се добавя „при нормална продължителност на работното време 8 часа дневно и при 5-дневна работна седмица.“.

2. Създава се ал. 3:


„(3) В случаите по чл. 202, ал. 1, т. 1 и т. 3 от Закона за отбраната и въоръжените сили на Република България, определеното дневно възнаграждение по ал. 1 се намалява пропорционално на времето, в което военнослужещите са били призовани/определени като страна, свидетел, вещо лице или съдебен заседател, в съответствие с издадения документ съобразно правилата за документооборота в съответния съд или орган.“. 
§ 3. В чл. 5, ал. 3 се изменя така:
„(3) В случаите, когато с акт на министъра на отбраната са променени размерът на основното месечно възнаграждение и/или размерите на допълнителни възнаграждения от дата, предхождаща преместването на военнослужещия, и той не е получил увеличението, разликата се начислява и изплаща във военното формирование или съответна структура, където е служил преди преместването.“.

§ 4. В чл. 7 след думите „чл. 158, ал. 1“ се добавя „и чл. 158а, ал. 1“, а след думите „чл. 158, ал. 2“ се добавя „и чл. 158а, ал. 2“.

§ 5. В чл. 10 се правят следните изменения и допълнения:

1. Досегашният текст става ал. 1.

2. Създава се ал. 2:
 „(2) В заповедта по ал. 1 се посочват размерите на възнаграждението за присвоеното звание и възнаграждението за заемана длъжност с включено в него размер на възнаграждението за „ключова длъжност“ при определянето ѝ като такава по реда на чл. 212, ал. 6 от Закона за отбраната и въоръжените сили на Република България.“.
§ 6. Чл. 11 се изменя така:

„Чл. 11. При дисциплинарно наказание „понижаване във военно звание с една степен за срок от шест месеца до една година“, военнослужещите получават възнаграждение за военно звание в размер на основното месечно възнаграждение, определено за военното звание, в което са понижени, от датата на налагане на дисциплинарното наказание до неговото изтичане или заличаване.“.

§ 7. Създават се чл. 11а и 11б:
„Чл. 11а. На военнослужещите, назначени на длъжности, изискващи по длъжностно разписание висше и старше офицерско звание, и притежаващи военно звание, с една степен по-ниско от изискващото се за длъжността по длъжностно разписание се определя основното месечно възнаграждение в съответствие с притежаваното от тях военно звание и за заеманата длъжност.

Чл. 11б. (1) В случаите по чл. 215 от ЗОВСРБ размерът на допълнителното възнаграждение на военнослужещия се определя по реда на чл. 212 от ЗОВСРБ,  и е 25 на сто от месечното възнаграждение за длъжността и притежаваното военно звание на замествания военнослужещ.

(2) В случаите по чл. 216 от ЗОВСРБ размерът на допълнителното възнаграждение на военнослужещия се определя по реда на чл. 212 от ЗОВСРБ, и е 25 на сто от месечното възнаграждение за вакантната длъжност и притежаваното от военнослужещия военно звание.“.

§ 8. Създава се чл. 12а:

„Чл. 12а. (1) Когато по силата на акт на министъра на отбраната от определена дата са увеличени основните и/или допълнителни възнаграждения, а военнослужещият, към или след тази дата е бил в платен годишен отпуск, поради което увеличението не се е отразило в базата, от която се изчислява възнаграждението за платен годишен отпуск по реда на чл. 204 от ЗОВСРБ, възнаграждението за отпуска се преизчислява към размера на увеличеното възнаграждения по реда на чл. 204 и разликата се доплаща.

(2) Редът по ал. 1 се прилага и спрямо военнослужещите по чл. 12.“.
§ 9. В чл. 17 се правят следните допълнения:

1. В ал. 2 се създава т. 3:
„3. становище на командира (началника) на военното формирование или ръководителя на съответната структура, където е служил военнослужещият към момента на настъпване на телесната повреда, за намаляване на обезщетението, ако пострадалият е допринесъл за увреждането.“.

2. В ал. 4 след думите „ал. 2, т. 1“ се добавя „и т. 3“.

§ 10. В чл. 18, изречение второ се заличава.

§ 11. В чл. 22, ал. 2 думите „чл. 258, ал. 4 и чл. 260, ал. 1” се заменят с „чл. 258, ал.1 във връзка с ал. 4 и чл. 260, ал. 1 във връзка с ал. 5“, а след думите „финансовата служба“ се е поставя запетая и се добавя „финансовия контрольор“.

§ 12. В Приложение 1 към чл. 5, ал. 1, думите „в съответствие с присвоеното военно звание“ се заличават.
ЗАКЛЮЧИТЕЛНА РАЗПОРЕДБА

§ 13. Наредбата влиза в сила от деня на обнародването ѝ в Държавен вестник.
                       МИНИСТЪР НА ОТБРАНАТА
АТАНАС ЗАПРЯНОВ
